Kommissionens direktiv 2001/35/EF

af 11. maj 2001

om ændring af bilagene til Rådets direktiv 90/642/EØF om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(1), senest ændret ved Kommissionen direktiv 2000/82/EF(2), særlig artikel 7, og

ud fra følgende betragtninger:

(1) I Kommissionens direktiv 2000/42/EF(3) blev der fastsat maksimalgrænseværdier for de pesticid/fødevare-kombinationer, der fik lov til at stå åbne i Rådets direktiv 94/29/EF(4), 94/30/EF(5), 95/38/EF(6), 95/39/EF(7), 96/32/EF(8), 96/33/EF(9) samt Kommissionens direktiv 98/82/EF(10). Ovennævnte kombinationer i direktivernes bilag fik lov at stå "åbne" eller blev fastsat på midlertidigt grundlag, fordi der, da de blev vedtaget, ikke forelå tilstrækkelige data til at begrunde fastsættelse af EF-maksimalgrænseværdier pr. 1. juli 2000. Formålet med at fastsætte nævnte frist var at give interesserede parter tilstrækkelig tid til at fremlægge de nødvendige data, så der, hvis det var relevant og begrundet, kunne vedtages EF-maksimalgrænseværdier over bestemmelsesgrænseværdien. I perioden forud for fristens udløb blev de foreliggende data evalueret og i nogle tilfælde ikke anset for at kunne begrunde fastsættelsen af maksimalgrænseværdier på et højere niveau end bestemmelsesgrænseværdien.

(2) Efter offentliggørelsen af direktiv 2000/42/EF modtog Kommissionen anmodninger, der blev underbygget med yderligere data, om at revidere de værdier, som maksimalgrænseværdierne for visse pesticid/fødevare-kombinationer var blevet fastsat til ved direktiv 2000/42/EF. Anvendelserne og dataene blev revideret, og for nogle kombinationers vedkommende var dataene tilstrækkelige til at begrunde fastsættelsen af en maksimalgrænseværdi på over bestemmelsesgrænseværdien. For andre kombinationers vedkommende er oplysningerne fortsat ikke fyldestgørende, og maksimalgrænseværdierne bør fastsættes til bestemmelsesgrænseværdien. For andre kombinationers vedkommende er de nuværende oplysninger tilstrækkelige til at vise, at hvis der fastsættes en maksimalgrænseværdi på over bestemmelsesgrænseværdien, kan det resultere i en uacceptabel akut eller kronisk eksponering af forbrugerne for pesticidresterne. I disse tilfælde bør maksimalgrænseværdierne fortsat fastsættes til bestemmelsesgrænseværdien.

(3) Forbrugernes livslange eksponering for disse pesticider via levnedsmidler, der kan indeholde rester af disse pesticider som følge af deres anvendelse i plantebeskyttelse og eventuelt i veterinærmedicin, er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO(11), og det er blevet beregnet, at de maksimalgrænseværdier, der er fastsat i dette direktiv, ikke giver anledning til overskridelse af ADI.

(4) Forbrugernes akutte eksponering for disse pesticider via hvert af de levnedsmidler, der kan indeholde rester heraf, er blevet vurderet efter de procedurer og den praksis, der følges i EF, under hensyntagen til de retningslinjer, der er offentliggjort af WHO. Det er blevet beregnet, at de maksimalgrænseværdier, der er fastsat for åbne positioner i nærværende direktiv, ikke medfører akutte toksiske virkninger.

(5) EF's handelspartnere vil blive hørt om de grænseværdier, der er fastsat i nærværende direktiv, via Verdenshandelsorganisationen (WTO), og deres bemærkninger til disse grænseværdier vil blive taget i betragtning.

(6) Der er taget hensyn til udtalelser fra Den Videnskabelige Komité for Planter, især råd og henstillinger om beskyttelse af forbrugere af levnedsmidler, der er behandlet med pesticider. Ovennævnte metodologi, der er beskrevet af WHO, og som anvendes af de rapporterende medlemsstater, og som er blevet kontrolleret og vurderet af Kommissionen i Den Stående Komité for Plantesundhed, er i overensstemmelse med retningslinjerne fra Den Videnskabelige Komité for Planter(12).

(7) De i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

Maksimalgrænseværdierne i bilaget til nærværende direktiv afløser dem, der i bilag II til direktiv 90/642/EØF er anført for de pågældende pesticider.

Artikel 2

Medlemsstaterne sætter de fornødne love og administrative bestemmelser i kraft for at efterkomme dette direktiv senest den 30. juni 2001. De underretter straks Kommissionen herom.

Medlemsstaterne anvender disse foranstaltninger fra den 1. juli 2001.

Artikel 3

Når medlemsstaterne vedtager disse love og bestemmelser, skal de ved vedtagelsen indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 4

Dette direktiv træder i kraft dagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 11. maj 2001.

På Kommissionens vegne

David Byrne

Medlem af Kommissionen

(1) EFT L 350 af 14.12.1990, s. 71.

(2) EFT L 3 af 6.1.2001, s. 18.

(3) EFT L 158 af 30.6.2000, s. 51.

(4) EFT L 189 af 23.7.1994, s. 67.

(5) EFT L 189 af 23.7.1994, s. 70.

(6) EFT L 197 af 22.8.1995, s. 14.

(7) EFT L 197 af 22.8.1995, s. 29.

(8) EFT L 144 af 18.6.1996, s. 12.

(9) EFT L 144 af 18.6.1996, s. 35.

(10) EFT L 290 af 29.10.1998, s. 25.

(11) Guidelines for predicting dietary intake of pesticide residues (revised), prepared by the GEMS/Food Programme in collaboration with the Codex Committee on Pesticide Residues, offentliggjort af World Health Organisation 1997 (WHO/FSF/FOS/97.7).

(12) SCP/RESI/021; SCP/RESI/024.

BILAG

>TABELPOSITION>

Bemærkning:

For at lette læsningen er maksimalgrænseværdierne angivet med fede typer, når de afspejler ændringer i forhold til maksimalgrænseværdierne i bilagene til direktiver før direktiv 2000/42/EF. Når de er angivet med normale typer, er de gentagelser af bestående maksimalgrænseværdier.